संसदीय कार्य मंत्री का माइक खींच रहे थे, स्पीकर ने मार्शलों से बाहर भिजवाया
Rajasthan Vidhan Sabha (Assembly) Session 2023 Today Update. Follow Rajasthan Monsoon Session Latest News Updates On Dainik Bhaskar. विधानसभा में बर्खास्त मंत्री राजेंद्र सिंह गुढ़ा लाल डायरी लेकर पहुंचे, स्पीकर के सामने डायरी लहराई। गुढ़ा यहीं तक नहीं रुके, उन्होंने संसदीय कार्य मंत्री शांति धारीवाल
राजस्थान के बर्खास्त मंत्री राजेंद्र सिंह गुढ़ा को मौजूदा सत्र से सस्पेंड कर दिया गया है। वे संसदीय कार्य मंत्री शांति धारीवाल का माइक खींच रहे थे।
दरअसल, धारीवाल गुढ़ा को सदन से बाहर निकालने का प्रस्ताव रख रहे थे। इसी पर दोनों में तकरार हो गई। कांग्रेस विधायक रफीक खान बीच में आए तो रफीक और गुढ़ा के बीच धक्का-मुक्की और हाथापाई हो गई।
इसके बाद स्पीकर ने गुढ़ा को सदन से बाहर निकालने के आदेश दिए और मार्शल बुलाकर उन्हें सदन से निकलवा दिया। गुढ़ा ने कहा कि पहले सीएम साहब ने रसगुल्ले दिए थे, आज घूंसे मार दिए।
गुढ़ा के अलावा भाजपा विधायक मदन दिलावर को भी निलंबित कर दिया गया। अब वे विधानसभा की कार्यवाही में भाग नहीं ले सकेंगे। उन्हें विधायक के तौर पर मिलने वाली सुविधाएं भी फ्रीज रहेंगी।
राजेंद्र सिंह गुढ़ा के विधानसभा में पहुंचते ही हंगामा हुआ था। गुढ़ा लाल डायरी लेकर पहुंचे थे। वे स्पीकर के सामने डायरी लहराने लगे थे।
सदन के बाहर मीडिया से बात करते हुए गुढ़ा रो पड़े। कहा- सदन में उन्हें बोलने नहीं दिया गया। कांग्रेसी मंत्रियों-विधायकों ने मारपीट की, धक्का दिया और घसीटकर बाहर निकाला है। इस पर स्पीकर सीपी जोशी को विधानसभा की कार्यवाही स्थगित करनी पड़ी।
हंगामे के बीच तीन विधेयक पारित
दोपहर दो बजे बाद दोबारा कार्यवाही शुरू हुई तो सारे घटनाक्रम को लेकर विपक्ष ने हंगामा कर दिया। बीजेपी विधायक वेल में आ गए और लाल डायरियां लहराने लगे। थोड़ी देर तक हंगामे के बीच विधानसभा की कार्यवाही जारी रही।
इस बीच, शोर-शराबा बढ़ने पर एक घंटे के लिए दोबारा रोक दी गई। विधानसभा की कार्यवाही साढ़े तीन बजे फिर शुरू हुई तो हंगामा जारी रहा। इस बीच तीसरी बार कार्यवाही को स्थगित करना पड़ा। वहीं, हंगामे के बीच विधानसभा में तीन बिल पारित हुए।
दिलावर को सदन से निकालने के आदेश, बीजेपी विधायक धरने पर बैठे
दोपहर 3.24 बजे विधानसभा की कार्यवाही शुरू होने के साथ ही सदन में बीजेपी विधायकों ने फिर हंगामा शुरू कर दिया। वेल में आकर बीजेपी विधायकों ने नारेबाजी की। हंगामे के बीच ही मंत्री शांति धारीवाल ने मणिपुर हिंसा को लेकर शासकीय संकल्प पेश किया।
स्पीकर ने हंगामा करने और कागज फेंकने पर बीजेपी विधायक मदन दिलावर को सदन से निकालने को कहा। इस आदेश के बाद बीजेपी विधायक दिलावर को घेरकर नारेबाजी करने लगे।
हंगामा बढ़ता देख स्पीकर ने आधे घंटे के लिए फिर सदन की कार्यवाही को स्थगित कर दिया। बीजेपी विधायक वेल में आकर धरने पर बैठ गए। सदन की कार्यवाही फिर शुरू हुई तो बीजेपी विधायक हंगामा करते रहे। स्पीकर ने सदन की कार्यवाही 2 अगस्त 11 बजे तक स्थगित कर दी।
धारीवाल बोले- गुढ़ा मुझे चोट पहुंचाने मेरी तरफ बढ़े थे
विधानसभा में गुढ़ा के निलंबन का प्रस्ताव रखते हुए संसदीय कार्य मंत्री शांति धारीवाल ने कहा- राजेंद्र सिंह गुढ़ा ने स्पीकर का अपमान किया। स्पीकर के आदेशों की अवहेलना कर उनसे बहस करने लगे। सदन के काम में जानबूझकर बाधा डाली। उन्होंने मेरी डेस्क के माइक पर हाथ मारकर मोड़ दिया।
गुढ़ा मुझे गंभीर चोट पहुंचाने के मकसद से मेरी तरफ बढ़े थे। अगर विधायक और मार्शल नहीं रोकते तो बहुत बड़ी घटना घट सकती थी। आज तक विधानसभा में ऐसी घटना नहीं हुई। गुढ़ा के गैर मर्यादित आचरण को देखते हुए उन्हें इस सदन की शेष अवधि से निलंबित करने का प्रस्ताव रखा गया था।
गुढ़ा बोले- कांग्रेस के मंत्री-विधायक बलात्कारी, इनका नार्को टेस्ट करवाएं
गुढ़ा ने कहा- इस प्रदेश की हर बहन-बेटी मेरी बहन-बेटियां हैं। मैं उन्हें अपनी बहन से भी बढ़कर मानता हूं। मैं महाराव शेखाजी का वंशज हूं, जिनकी तीन पीढ़ियों ने महिला सम्मान के लिए सब कुछ कुर्बान कर दिया। कांग्रेस के मंत्री और विधायक बलात्कारी हैं। मंत्री-विधायकों का नार्को टेस्ट करवाना चाहिए। इनमें से बहुत-से बलात्कारी हैं।
नेता प्रतिपक्ष राठौड़ बोले- गुढ़ा को लाल डायरी सदन में नहीं रखने दी
इस घटनाक्रम पर नेता प्रतिपक्ष राजेंद्र राठौड़ ने कहा- कांग्रेस विधायकों ने जिस तरह मारपीट की है, वह निंदनीय है। सैनिक कल्याण मंत्री रहे गुढ़ा लाल डायरी लेकर आए थे। वह राज खोलना चाहते थे। आज सदन में मैंने भी लाल डायरी का मुद्दा उठाया था। गुढ़ा को बोलने नहीं दिया गया।
मार्शलों के जरिए उनके साथ मारपीट की गई। अपने ही विधायक पर कांग्रेस के विधायक जिस तरह टूट पड़े, वह शर्मनाक है। जब तक लाल डायरी का राज नहीं खुलेगा, हमारा संघर्ष जारी रहेगा। सदन साक्षी था गुढ़ा ने हाथापाई नहीं की। गुढ़ा ने कहा कि मुझे बोलने दीजिए। रफीक खान ने गुढ़ा पर हमला किया।
गुढ़ा ने कहा- कांग्रेस के मंत्री विधायक दुष्कर्मी हैं
गुढ़ा ने ​विधानसभा के बाहर कहा- कांग्रेस के मंत्री विधायक-दुष्कर्मी हैं। इनके ऊपर फिल्में बन रही हैं। अजमेर 1992 इनके ऊपर ही है। इसमें कांग्रेस के नेताओं की भूमिका है।
यह है पूरा मामला
ग्रामीण विकास मंत्री रहते हुए गुढ़ा ने राजस्थान में महिलाओं के खिलाफ वारदातों, अत्याचारों को लेकर शुक्रवार को विधानसभा में बहस के दौरान अपनी सरकार को घेरा था। कहा कि मणिपुर के बजाय कांग्रेस सरकार को अपने गिरेबां में झांकना चाहिए।
सदन में हुई किरकिरी के बाद सरकार और पार्टी दोनों स्तर पर एक्शन शुरू हुआ और गुढ़ा को मंत्रिमंडल से बर्खास्त कर दिया गया। बर्खास्तगी के बाद गुढ़ा ने राजस्थान की कांग्रेस सरकार पर भ्रष्टाचार के गंभीर आरोप लगाए और कहा कि वह सोमवार को सदन में बड़े खुलासे करेंगे। उसी के तहत आज वह लाल डायरी लेकर विधानसभा कार्यवाही में पहुंचे थे।
ये भी पढ़ें
गुढ़ा विधानसभा में खोलेंगे लाल डायरी का राज!:भास्कर से बोले- मुझे उसे जलाने को कहा, सरकार संकट में पड़ सकती थी, आज करूंगा खुलासा
विधानसभा में अपनी ही सरकार को घेरने के बाद मंत्री पद से बर्खास्त हुए राजेन्द्र गुढ़ा एक डायरी को लेकर चर्चा में हैं। उन्होंने दावा किया था कि सोमवार को वह सदन में बड़ा खुलासा करेंगे। (पूरी खबर पढ़ें)